Document ID: 32007D0570

KOMISIJAS LĒMUMS
(2007. gada 20. augusts),
ar kuru groza Lēmumu 2003/634/EK, ar ko apstiprina programmas par apstiprinātu zonu statusu un apstiprinātu saimniecību statusu iegūšanu neapstiprinātās zonās saistībā ar zivju vīrusu hemorāģisko septicēmiju (VHS) un infekciozo hematopoētisko nekrozi (IHN)
(izziņots ar dokumenta numuru K(2007) 3902)
(Dokuments attiecas uz EEZ)
(2007/570/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 28. janvāra Direktīvu 91/67/EEK, kura attiecas uz dzīvnieku veselības nosacījumiem, ar ko reglamentē akvakultūras dzīvnieku un produktu laišanu tirgū (1), un jo īpaši tās 10. panta 2. punktu,
tā kā:
(1)
Saskaņā ar Direktīvu 91/67/EEK dalībvalsts var Komisijai iesniegt programmu, kuras mērķis ir tai turpmāk atļaut uzsākt procedūras attiecībā uz to, lai zona vai saimniecība, kas atrodas neapstiprinātā zonā, iegūtu apstiprinātas zonas statusu vai apstiprinātas saimniecības statusu neapstiprinātā zonā saistībā ar tādām zivju slimībām kā vīrusu hemorāģiskā septicēmija (VHS) un infekciozā hematopoētiskā nekroze (IHN). Ar Komisijas Lēmumu 2003/634/EK (2) ir apstiprinātas un tajā ir uzskaitītas dažādu dalībvalstu iesniegtās programmas.
(2)
Apvienotā Karaliste ar 2007. gada 28. marta vēstuli iesniedza apstiprināšanai programmu, kas jāpiemēro attiecībā uz Ouse upi, lai atgūtu apstiprinātas zonas statusu saistībā ar VHS. Komisija ir rūpīgi pārbaudījusi iesniegto programmu un konstatējusi, ka tā atbilst Direktīvas 91/67/EEK 10. pantam. Tātad minētā programma jāapstiprina un jāiekļauj Lēmuma 2003/634/EK I pielikumā.
(3)
Somija ar 2006. gada 21. novembra vēstuli ir iesniegusi pieprasījumu pagarināt termiņu attiecībā uz apstiprinātas VHS neskartas zonas statusu visai piekrastes zonai, izņemot zonas ar īpašiem izskaušanas pasākumiem. Somijas iesniegtie dokumenti liecināja, ka šī zona atbilst Direktīvas 91/67/EEK 5. panta prasībām. Visus piekrastes apgabalus Somijas teritorijā, izņemot zonas ar īpašiem izskaušanas pasākumiem, uzskatīja par slimības neskartiem un iekļāva attiecībā uz VHS apstiprināto zonu sarakstā I pielikumā Komisijas 2002. gada 22. aprīļa Lēmumam 2002/308/EK, ar ko izveido apstiprināto zonu un apstiprināto saimniecību sarakstu attiecībā uz vīrusu hemorāģisko septicēmiju (VHS) vai infekciozo hematopoētisko nekrozi (IHN), vai abām šīm slimībām (3). Tāpēc programma par VHS neskartām zonām, kas piemērojama visiem Somijas piekrastes apgabaliem, izņemot to programmas daļu, kas attiecas uz zonām ar īpašiem izskaušanas pasākumiem, ir pabeigta, un tā jāsvītro Lēmuma 2003/634/EK I pielikumā.
(4)
Itālija ar 2006. gada 11. janvāra vēstuli iesniedza apstiprināšanai programmu, kas jāpiemēro kādā saimniecībā, lai iegūtu neapstiprinātā zonā esošas apstiprinātas saimniecības statusu attiecībā uz VHS un IHN. Komisija ir rūpīgi pārbaudījusi iesniegto programmu un konstatējusi, ka tā atbilst Direktīvas 91/67/EEK 10. pantam. Tātad minētā programma jāapstiprina un jāiekļauj Lēmuma 2003/634/EK II pielikumā.
(5)
Programmas, ko piemēro Val di Sole un Val di Non zonā un Val Banale zonā Trento autonomajā provincē, kā arī programmu, ko piemēro Valle del Torrente Venina zonā Lombardijas reģionā, ir pabeigtas. Tāpēc tās jāsvītro Lēmuma 2003/634/EK I pielikumā.
(6)
Tāpēc attiecīgi jāgroza Lēmums 2003/634/EK.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2003/634/EK I un II pielikumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2007. gada 20. augustā

Labels: 0
3
17
6